# Recueil général et complet des fabliaux des 13e et 14e siècles/CXXV
### CXXV DU PRESTRE

1 Icis fabliaus, ce est la voire, Si nous raconte d’un provoire Qui avoit une vielle mere Mout felonesse et mout amere ; 5Boçue estoit, laide et hideuse, Et de toz biens contralieuse. Toz li mons l’avoit contre cuer, Le prestres meïsme à nul fuer Ne vousist por sa desreson 10Qu’ele entrast ja en sa meson, Trop ert parliere et de put estre. Une bele amie ot le prestre, Que il vestoit et bien et bel : Bone cote ot et bon mantel, 15S’ot .II. peliçons bons et biaus, L’un d’escuireus, l’autre d’aigniaus ; Et s’ot riche toissu d’argent, Dont assez parloient la gent.
Mais la vielle parole plus 20De l’amie au prestre que nus, Et disoit à son fil meïsme Que il ne l’amoit pas la disme Qu’il fet s’amie ; il i pert bien Que li ne veut il doner rien, 25Sorcot, ne peliçon, ne cote : « Tesiez, » fet il, « vous estes sote ; De qoi me fetes vous dangier, Se du pain avez à mangier, De mon potage et de mes pois ? 30Encor est ce tout seur mon pois, Que vous m’avez fet mainte honte. » La vielle dist, que rien ne monte : « Desormès voudrai en avant, Que vous me tenez par couvant 35A grant honor com vostre mere. » Li prestres respont : « Par saint Père, Fetes du pis que vous porrez : Jamès du mien ne mengerez Ne ne girrez en ma meson. 40— Si ferai voir. — Non ferez. — Non ? » Fet la vielle, « je m’en irai A l’evesque ; se li dirai Vostre errement et vostre vie, Com vostre meschine est servie. 45— Alez vous en, » ce dist le prestre : « Trop estes male et de put estre, Ne venez jamais ceste part. » Atant la vielle s’en depart
Tout ausi comme forsenée. 50Droit à l’evesque en est alée ; Au pié li chiet, et si se claime De son fil qui gueres ne l’aime, Ne ne li veut faire nul bien Ne plus qu’il feroit à .I. chien. 55Tout son cuer met à sa meschine : Il n’a cure d’autre voisine ; Cele a tout à sa volenté. Et quant la vielle a tout conté A l’evesque ce qu’ele volt, 60Il li respont au premier mot Qu’il ne se voist mie repondre ; Que il fera son fil semondre, Qu’il viegne à cort à jor nomé. Et la vielle l’a encliné : 65Si s’en part sanz autre responsse, Et l’evesque fait sa semonsse Sor le prestre qu’il viegne à cort, Que mout le voudra tenir cort ; S’il ne fet reson à sa mere, 70Je dout mout qu’il ne le compere. ﻿Li tens s’en vait et li jors vint Que li evesques ses plais tint ; Mout i ot clers et autres gens, Et de provoires bien deus cens. 75La vielle ne s’est pas tenue : Droit à l’evesque est revenue, Et li ramentoit sa besoingne. L’evesque dit que ne s’esloingne,
Que si tost com son filz vendra 80Sache que il le souspendra, Et li toudra son benefice. La vielle qui fu fole et nice, Quant ele ot parler du souspendre, Cuida c’on deüst son filz pendre, 85Puis dist à soi : « Maleürée, Porqoi me sui à lui clamée ? Deables furent à mon nestre, Quant mon chier filz penduz doit estre, Que je portai dedenz mes flans. » 90Toz li est esmeüs li sans ; Grant piece estut comme esbahie. Lors s’apenssa, la renoïe, Qu’à l’evesque fera acroire C’ert son filz d’un autre provoire. 95﻿Atant uns prestres leanz entre, Qui mout fu gros par mi le ventre ; Si ot le col roont et cras. La vielle dist isnel le pas A l’evesque, et cria en haut : 100« Sire, sire, se Dieus me saut, Mes filz est cil gros prestres là. » L’evesque tantost l’apela : « Venez ça, prestres desvoiez : Dites moi porcoi renoiez 105Vostre mere que je voi ci ; Se Dieus ait de m’ame merci, A poi que je ne vous souspent. La bone fame à vous s’atent,
Qui est mout povre et mout frarine, 110Et vous vestez vostre meschine De bone robe vaire et grise : Com par est ore bien assise La rente dont estes saisis ! » Li prestres fu toz esbahis 115De ce que l’evesque li dist : « Sire, » fet il, « se Dieus m’ait, Je n’oi mere mout a lonc tens, Je ne cuit mie, ne ne pens C’onques ceste vielle veïsse. 120Sachiez que pas nel desdeïsse, Se cuidaisse que fust ma mere. — Qoi ! » fet l’evesque, « par saint Pere, Or estes vos trop desloiaus, Et trop malvais prestres et faus : 125Vous estes escommeniez Quant vostre mere renoiez : Et souspendus ne puet autre estre. » Dont ot mout grant paor le prestre : Quant il ot qu’il ert souspenduz 130Mout fu dolenz et esperduz ; A l’evesque merci cria, Et dist que son plesir fera. Dit l’evesques : « Et je l’otroi. Or prenez vostre palefroi ; 135Si metez vostre mere sus, Et gardez que n’en oie plus Novele plainte ne clamor, Mès portez li mout grant honor :
Si la vestez si qu’il i paire. » 140﻿Atant li prestres s’en repaire ; Quant de l’evesque ot le congié, Tart li est qu’il fust eslongié. La vielle porte devant soi Sor le col de son palefroi, 145Et maugré sien, ce sai de voir, Li trovera son estovoir. Encor n’ot une liue alée, Quant il, ou fons d’une valée, Le fil à la vielle encontra. 150Cele part son chemin torna, Des noveles le tint mout cort ; Et cil li dist que à la cort Devant l’evesque .I. jor avoit. Don regarde sa mere et voit, 155Qui li fet signe c’outre alast, Et que de rien ne l’aparlast ; Et quant il fu outrepassez, Li autres prestres dist : « Alez, Quant vendrez à cort, biau compaing, 160Dieus vous doinst autretel gaaing Com je ai fet ceste vesprée ; L’evesque m’a mere donée : Ou soit à droit, ou soit à tort, Ceste vielle hideuse en port, 165Si la me covient maintenir. » Adonc ne se pot plus tenir Li filz à la vielle de rire. Lors commença au prestre à dire :
« Se vous vostre mere en portez, 170Por ce ne vous desconfortez. — Mere ! sire, » ce dist le prestre, « Mere, au deable puist ele estre, Que ma mere ne fu ele onques ! » L’autre prestres li dist adonques 175De chief en chief sa volenté : « Qui or vous feroit tel bonté, Que la vielle por vous preïst Et la peüst et la vestist, Tote sa vie l’i trouvast, 180Mais que la vielle l’otroiast, Que li donnez vous, biaus douz sire ? » Li prestres respont : « Par saint Sire, Cui hom je sui et chapelains, S’il estoit ne clers ne vilains, 185Qui de son cors me delivrast, Et la vestit et la chauçast, Il en avroit .XL. livres. — Por tant en serez vous delivres, » Fet il, « se vos les me bailliez, 190N’aiez garde que i failliez. » Fet cil : « Se la vielle l’otroie. » Fet la vieille : « Se Dieus me voie, Je l’otrie mout bonement. » Lors a cil fet le paiement 195Et les deniers creante à rendre. Or puet plus asseür despendre Li filz à la vielle sanz faille Que cil toz les deniers li baille
Si s’en acuité com loiaus. 200﻿A cest mot fenist cis fabliaus Que nous avons en rime mis Por conter devant noz amis.
* ↑ CXXV. — Du Prestre qui ot mere a force, p. 143. A. — Paris, Bibl. nat., Mss. fr. 837, fol. 229 v$^o$ à 230 v$^o$. B. — Paris,» Bibl. nat.,» Mss. fr.» 19152, fol. 57 r$^o$ à 58 r$^o$. Le ms. B porte ce titre : « Du Prestre qui ot mere malgré sien. » Publié par Barbazan, II, 47, et par Méon, III, 190-196, et traduit par Legrand d’Aussy, III, 117-121, sous le titre « Du curé qui eut une mère malgré lui. »
* ↑ Vers 5 — B, noire et.
* ↑ 9 — B, Ne voloit.
* ↑ 10 — B, Que ele entrast en.
* ↑ 11 — B, cuiverte et.
* ↑ 12 — B, Or ot une amie.
* ↑ 15 — B, Et .II.
* ↑ 17 — B, Si ot.
* ↑ 18 — B, Assez en parole.
* ↑ 19 — B, vielle en.
* ↑ 21 — B, Si a dit.
* ↑ 22 — B, l’aime.
* ↑ 24 — B, A lui.
* ↑ 25 — B, Ne bon mantel ne bone cote.
* ↑ 27 — B, menez.
* ↑ 30 — B, Encor le fai ge.
* ↑ 31 — B, dit mainte.
* ↑ 32 — B, ne vos.
* ↑ 33 — B, Quar ge vorrai d’or.
* ↑ 35 — B, D’or en avant.
* ↑ 36 — B, a dit. — Les quatre vers suivants sont remplacés dans B : Jamais du sien ne mengera ; Or face au mielz qu’ele porra Ou au pis tant que il li loist. — Si ferai, mais que bien vos poist…
* ↑ 41 — B, Fait ele, quar.
* ↑ 42 — B, le conterai.
* ↑ 45-46 — Ces deux vers sont remplacés dans B : Assez a à mengier et robes, Et moi volez paistre de lobes.
* ↑ 47 — B, De vostre avoir n’ai nule part.
* ↑ 48 — B, A itant… s’en part.
* ↑ 49 — B, Autresi.
* ↑ 52 — B, noient ne.
* ↑ 53 — B, Si ne li fait honeur ne bien.
* ↑ 54 — B, Ne que il.
* ↑ 55 — B, De tot en tot.
* ↑ 56 — B, Qu’il aime plus que sa cousine.
* ↑ 57 — B, Cele a des robes à plenté.
* ↑ 58 — B, Quant… aconté.
* ↑ 59 — B, que lui plot.
* ↑ 60 — B, à .I. seul mot.
* ↑ 61 — Ce vers est remplacé dans B par un autre placé après le v. 62 : Atant ne li volt plus respondre.
* ↑ 62 — * semondre. A, repondre.
* ↑ 63 — B, Ainz vint.
* ↑ 64 — B, La… l’en a.
* ↑ 65 — B, Puis.
* ↑ 66 — B, fist la.
* ↑ 67 — B, A son fill que il.
* ↑ 68 — B, Qu’il le voira tenir si.
* ↑ 70 — B, Ge crieng que mout chier.
* ↑ 71 — B, Quant li termes.
* ↑ 72 — B, Et li.
* ↑ 74 — B, Et provoires plus de .II. cens.
* ↑ 76 — B, A l’evesque en est venue (faux).
* ↑ 78 — B, pas ne.
* ↑ 79 — B, Que tantost.
* ↑ 80 — B, Bien sache qu’il.
* ↑ 81 — B, Et toudra tot.
* ↑ 83 — du. B, de.
* ↑ 84 — B, Crient que son filz ne face pendre.
* ↑ 85 — B, Lors dist en bas.
* ↑ 91 — B, Et durement fu.
* ↑ 93 — B, Qu’ele fera l’evesque acroire.
* ↑ 96 — B, En l’ostel, qui savoit le ventre.
* ↑ 97 — B, Le col reont et gros et gras.
* ↑ 98 — B, Tantost la vielle.
* ↑ 99 — B, « et » manque à B.
* ↑ 100 — B, Sire, » fist el(e).
* ↑ 101 — B, C’est mes filz cist.
* ↑ 102 — B, Tantost l’evesque.
* ↑ 103 — B, Si li dist.
* ↑ 105 — B, qui est ici.
* ↑ 109 — B, Que vos tenez povre et frarine.
* ↑ 110 — B, tenez vostre.
* ↑ 111 — B, A bone.
* ↑ 112 — B, Mout est or bien la rente.
* ↑ 113 — B, Dont estes tenanz et.
* ↑ 115 — B, li evesques dit.
* ↑ 118 — B, Ne ge ne cuit mie ne pens.
* ↑ 119 — B, Que mais.
* ↑ 120 — B, Bien sachiez ne vos en mentisse.
* ↑ 121 — B, Foi que doi vous, se fust.
* ↑ 123 — Ce vers et le suivant manquent dans A.
* ↑ 125 — B, Qui vostre mere renoiez.
* ↑ 126 — B, Vos seroiz escommeniez.
* ↑ 127 — autre. B, el.
* ↑ 128 — B, Or ot.
* ↑ 129 — ot. B, sost.
* ↑ 130 — B, Toz li sans li est esmeüz.
* ↑ 133 — B, Et dit li vesques : « Ge.
* ↑ 135 — B, Si montez.
* ↑ 136 — B, Gardez que ge n’en.
* ↑ 137 — B, Parole.
* ↑ 138 — B, Ainz la tenez à.
* ↑ 139 — B, Con vostre mere.
* ↑ 140 — B, Li prestres tantost.
* ↑ 141 — B, Con li fu donez li tongiez.
* ↑ 142 — B, qu’il soit. — Les quatre vers suivants manquent dans A.
* ↑ 147 — B, Ainz qu’il ait.
* ↑ 148 — B, En mi le.
* ↑ 150 — B, le chemin entra.
* ↑ 153 — B, .I. plait.
* ↑ 154 — B, Lors regarde, sa mere voit.
* ↑ 155 — B, li cligne.
* ↑ 156 — B, De mile riens ne l’arainast.
* ↑ 157 — B, Et il s’en est.
* ↑ 158 — B, L’autre prestre li dit assez.
* ↑ 160 — B, i doint autel.
* ↑ 161 — B, Con j’a[i] fait ceste matinée.
* ↑ 166 — B, Lors ne se pot mie.
* ↑ 168 — B, Si li a dit : « Beaus trés dolz sire.
* ↑ 170 — B, Ja ne vos en.
* ↑ 171 — B, Moie deables, » fait.
* ↑ 173 — B, Quar.
* ↑ 174 — B, Lors li dist l’autre prestre donques.
* ↑ 175 — B, Par foi, merveilles me contez.
* ↑ 177 — B, Qui por vos la mere peüst.
* ↑ 178 — B, Et livrast que li esteüst.
* ↑ 179 — Ce vers et le suivant manquent dans A.
* ↑ 182 — A, Quoi ? » fet l’evesque.
* ↑ 183 — B, Qui ge sui hons.
* ↑ 184 — B, Ja n’en ere fous.
* ↑ 186 — B, Si que la vielle l’otroiast.
* ↑ 187 — B, Ge li dourrai .LX.
* ↑ 189 — Ce vers et le suivant manquent dans A.
* ↑ 191 — il. B, cil
* ↑ 193 — B, Et ge l’otroie.
* ↑ 194 — B, Lors fiancent.
* ↑ 195 — B, A terme et les deniers.
* ↑ 198 — B, Quar.
* ↑ 199 — B, Il s’aquila. — A, comme.
* ↑ 200 — B, A icest mot falt li flabeaus. — Les deux vers suivants manquent à B. Cette histoire, versifiée par Imbert, a été reprise par le comte de Chevigné dans ses Contes rémois.